উল্লাপাড়া, ২৬ জুন (শীর্ষ নিউজ ডটকম): নির্বাচনী সহিংসতায় জড়িত থাকার  অভিযোগে সিরাজগঞ্জের উল্লাপাড়া থানা পুলিশ আজ শনিবার দুপুরে উপজেলার পঞ্চক্রোশী ইউনিয়ন আওয়ামী লীগের সভাপতি ডা. মো. বাবুল সরকারকে পৌর শহরে মুক্তিযোদ্ধা সংসদ অফিসের পাশের রাস্তা থেকে গ্রেফতার করেছে। তাকে বিকেলে সিরাজগঞ্জ আদালতের মাধ্যমে জেলহাজতে পাঠানো হয়েছে।  উল্লাপাড়া থানা সূত্রে জানা গেছে, গত ২৩ জুন উপজেলার পঞ্চক্রোশী ইউনিয়ন পরিষদের চেয়ারম্যান পদে নির্বাচনে অংশ নেয়া প্রার্থী জয়নাল আবেদীন (পরাজিত) উল্লাপাড়া থানায় দায়ের করা একটি মামলায় উক্ত বাবুল সরকারের বিরুদ্ধে তাকে (জয়নাল) ও তার সমর্থকদের মারপিট ও গাড়ি  ভাঙচুরের অভিযোগ আনে। এই অভিযোগের ভিত্তিতে পুলিশ তাকে আজ গ্রেফতার করেছে।  এদিকে উল্লাপাড়া উপজেলা আওয়ামী লীগের সাধারণ সম্পাদক (ভারপ্রাপ্ত) গোলাম মোস্তফা জানান, গত ২২ জুন পঞ্চক্রোশী ইউনিয়ন পরিষদ নির্বাচনে উক্ত বাবুল সরকার আওয়ামী লীগ দলীয় চেয়ারম্যান প্রার্থীর বিরুদ্ধে নির্বাচনী প্রচারণা চালানোর অভিযোগে দল থেকে বাবুল সরকারকে ২৪ জুন কারণ দর্শানোর নোটিশ প্রদান করা হয়েছে।  (শীর্ষ নিউজ ডটকম/প্রতিনিধি/সস/১৮.০৫ঘ.)